143. वाह! वाह!
 जादोपुर । बड पिछड़ल गाम छल । महिलाक बाजब सुननाइ कठिन छल । महिला घरेमे रहैत छली । शिक्षाक गाड़ी एखनो ओतऽ धरि नीक जकाँ नै पहुँचल छल । सर्व शिक्षा अभियान किछु काज केलक, फलस्वरूप शिक्षामे सुधार भऽ रहल छल । आठ वर्ष बाद गामक चौकपर बैसल छलौं । भोरका समय छल । नेना सब इस्कूल जा रहल छल । एकटा तेरह-चौदह वर्षिय लड़की पीठपर बैग लादने साइकिल हाँकैत जा रहल छल । तखने चारि टा छौड़ा ओकरा दुनू कातसँ घेर लेलकै आ अपनामे हँसी-मजाख करऽ लागलै । लड़की तामसे लाल भऽ गेलै । ओ बाजल" रौ बज्जर खसुआ । बगलसँ नै जाएल जा होइ छौ ? एक्कै थापरमे होश आबि जेतौ । " एते कही दुनू दिस पएर मारलक । चारू छौड़ा साइकिल लेने खसि पड़ल । महिलाकेँ सशक्त बनैत आ लड़कीक साहस देख हमरा मुँहसँ निकलि गेल" वाह ! वाह ! "